Nuruddin Farah
Nuruddin Farah, f. 1945, somalisk forfatter. Farah levede siden 1970'erne i eksil i Europa og siden i Sudan, Uganda og Nigeria; i 1996 fik Farah efter 20 år igen mulighed for at besøge sit hjemland. Farah skriver på engelsk og har som næppe nogen anden afrikansk forfatter haft evne og håndelag til at skildre undertrykkelsesformer på kontinentet som en ulyksalig enhed af politisk despoti og patriarkalsk mandsvælde, ofte med en kvindelig hovedperson som udgangspunkt. Debutromanen From a Crooked Rib (1970) bruger som billede på Somalias uafhængighedsbestræbelse en ung analfabetisk kvinde, der søger mod byen for at undslippe nomadesamfundets konventionstvang. Romantrilogien om afrikansk diktatur, Sweet and Sour Milk (1979), Sardines (1981) og Close Sesame (1983), kombinerer somaliske fortælletraditioner med inspiration fra europæisk modernisme. Et kafkask univers træder frem, hvor individet i sin stræben mod frihed må kæmpe mod en stat, som på én gang er tyrannisk fader og opslugende moder. Et mesterværk er Maps (1986, da. Kort, 1988), der i sin skildring af individers selvstændiggørelse kobler mellem indre og ydre grænsedragninger og igen fokuserer på kønsrelationer som magtkampens ursted. Romanen Gåvor, der takket være Farahs gode forbindelser til bistandsorganisationen SIDA udkom først i svensk oversættelse 1990 (eng. Gifts, 1992), er en elegant og erotisk magtfuld skildring af udviklingen af gensidige forpligtelsesforhold og rummer ondt skarpsindige betragtninger om ulandsbistand. Romanen Secrets (1998) fortsætter forfatterskabets udforskning af nationens splittelse, som den viser sig inden for en enkelt familie i fars, søns og bedstefars relationer til kvindeskikkelsen Sholoongo. Yesterday, Tomorrow: Voices from the Somali Diaspora (2000) giver i mere journalistisk form indblik i somaliske flygtninges trængsler og livsverden spredt ud over kloden. 